काणकोणः काणकोण तालुक्यांत रान वाठारांत जमनी पोंदच्यान एसटी आनी एचटी वीज केबल्स घालपा खातीर तशेंच ट्रान्सफोर्मरांचें अपग्रेडेशन करपा खातीर दोन वर्सांत सुमार 150 कोटी रुपये खर्च करतले अशें वीज पुरवण मंत्री सुदिन ढवळीकार हांणे सांगलें. बिरेस्तारा काणकोणांत येवंन तांणी वीज अधिकारी, काणकोण पालिकेचे नगरसेवक, सरपंच, पंचांची भेट घेतली. तशेंच सभापती रमेश तवडकार हांच्या श्रमधाम येवजणे खाला बांदतात त्या चार घरांच्या बांदकामाची पळोवणी केली आनी तांणी स्वता आगोंदा बांदपाच्या एका घराचो बुन्यादी फातोर बसयलो.
 दोन वर्सांत काणकोण तालुक्यांतल्या वीज पुरवण साधन सामग्रीचें अपग्रडेशन करतले. रान वाठारांतल्यान गेल्यात त्यो वीज केबली जमनीं पोंदच्यान घालपाक प्राधान्य दितले अशें ताणे पत्रकारां कडेन उलयतना सांगलें. सभापती रमेश तवडकार हांच्या वांगडा अर्दफोंड. कुडेगाळ. झिल्तावाडी आनी ओवरें- पाळोळे हांगा बलराम चॅरिटेबल फावंडेशनाच्या श्रमधाम येवजणे खाला बांदतात त्या घरांच्या बांदकामाची पळोवणी ढवळीकार हाणे केली.
 बेघऱांक घरां बांदून दिवपाचें जें काम रमेश तवडकार हांणी हातांत घेतलां ताका तोड ना. आपूण जो निर्धार करता तो तडील लावपाची इत्सा शक्त आसपाक जाय. रमेश तवडकारा कडेन ती शक्त आसा अशें ढवळीकारान सांगलें. . वीज पुरवणेत सुदारणा घडोवन हाडपाचे नदरेन ढवळीकारान काणकोणचो नगराध्यक्ष रमाकांत नायक गांवकार, सरपंच फातिमा रॉड्रिग्ज (आगोंद), आनंदू देसाय ( खोतीगांव), सविता तवडकार (पैंगीण), नगरसेवक सायमन रेबेलो, नार्सिस्को फर्नांडीस हांचे कडेन चर्चा केली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 